L-ex champion tad-dinja, Peter Ebdon, ħabbar li rtira mis- snooker professjonali minħabba korriment kroniku  f’għonqu. Fix-xhur riċenti, Ebdon, 49 sena, sofra minn uġigħ fl-għonq, fid-dahar, fl-ispallejn u fi driegħu, u għalhekk iddeċieda li jirtira minħabba li aktar ma jgħaddi ż-żmien kien ikollu bżonn li ssirlu operazzjoni riskjuża fl-ispina. Il-player li twieled f’Londra sar professjonali fl-1991 u minn dak iż-żmien kellu sekwenza konsekuttiva ta’ 29 sena fiċ-ċirkwit. Huwa rebaħ it-titlu tad-dinja fl-2002, meta għeleb lil Stephen Hendry 18-17 f’waħda mill-aqwa finali ta’ kull żmien waqt li għamel 22 dehra konsekuttiva fil-Crucible mill-1992 sal-2013, u wasal ukoll sal-finali tal-1996 u tal-2006. Minbarra t-titlu dinji, huwa rebaħ tmien avvenimenti oħra rankings li jinkludu l-UK Championship 2006 u l-iktar reċenti, iċ-China Open 2012. Għaxar players biss fl-istorja tas-snooker rebħu aktar minnu. L-aħħar finali ranking tiegħu kienet il-Paul Hunter Classic 2018 li huwa tilef kontra Kyren Wilson. L-ogħla ranking tad-dinja tal-player imlaqqam ‘The Force’ kien in-numru tlieta fl-1996-97 u fl-2002-03 u bħalissa jinsab fil-55 post. Huwa għamel 377 century breaks inklużi żewġ 147s uffiċjali. L-aħħar logħba tiegħu kienet fil-kwarti-finali tal-German Masters fl-20 ta’ Diċembru meta tilef 5-4 kontra Matthew Stevens, iżda wara rtira minn bosta tournaments minħabba l-injuries tiegħu. Jekk ikun possibbli Ebdon jixtieq li jkompli bil-kummentarji tiegħu għall-BBC, waqt li jrid iqatta’ iktar ħin mal-mara Nora. Iċ-chairman tal-WPBSA, Jason Ferguson, qal li huwa kiber ma’ Peter fiċ-ċirkwit tad-dilettanti. “Konna rivali u anke ħbieb. Qatt ma ssib player li jpoġġi aktar sforz u dixxiplina fl-isport jew kellu daqshekk saħħa mentali. Ħafna players setgħu jitgħallmu mill-karatteristiċi li wera.”